
# Text
pañcasaṃvatsaramayaṃ yugādhyakṣaṃ prajāpatim /
dinartvayanam āsāṅgaṃ praṇamya śirasā śuciḥ // 1
praṇamya śirasā kālam abhivādya sarasvatīm /
kālajñānaṃ pravakṣyāmi lagadhasya mahātmanaḥ // 2
jyotiṣām ayanaṃ kṛtsnaṃ pravakṣyāmy anupūrvaśaḥ /
viprāṇāṃ sammataṃ loke yajñakālārthasiddhaye // 3
nirekaṃ dvādaśārdhābdaṃ dviguṇaṃ gatasaṃjñikam /
ṣaṣṭyā ṣaṣṭyā yutaṃ dvābhyāṃ parvaṇāṃ rāśir ucyate // 4
svar ākramete somārkau yadā sākaṃ savāsavau /
syāt tadādi yugaṃ māghastapaḥ śuklo 'yanaṃ hy udak // 5
prapadyete śraviṣṭhādau sūryācandramasāv udak /
sārpārdhe dakṣiṇārkas tu māghaśrāvaṇayoḥ sadā // 6
gharmavṛddhir apāṃ prasthaḥ kṣapāhrāsa udaggatau /
dakṣiṇe tau viparyāsaḥ ṣaṇmuhūrtyayanena tu // 7
dviguṇaṃ saptamaṃ cāhur ayanādyaṃ trayodaśam /
caturthaṃ daśamaṃ ca dviryugmādyaṃ bahule 'py ṛtau // 8
vasus tvaṣṭā bhavo 'jaś ca mitraḥ sarpāśvinau jalam /
dhātā kaś cāyanādyāś cārthapañcamabhas tv ṛtuḥ // 9
bhāṃśāḥ syur aṣṭakāḥ kāryāḥ pakṣadvādaśakodgatāḥ /
ekādaśaguṇaś conaḥ śukle 'rdhaṃ caindavā yadi // 10
kāryā bhāṃśāṣṭakasthāne kalā ekānnaviṃśatiḥ /
ūnasthāne trisaptatim udvaped ūnasaṃmitāḥ // 11
tryaṃśo bhaśeṣo divasāṃśabhāgaś caturdaśaś cāpy anīya bhinnam /
bhārdhe 'dhike cāpi gate paro 'ṃśo dvāv uttamaikaṃ pnavakairavedyam // 12
pakṣāt pañcadaśāc cordhvaṃ tadbhuktam iti nirdiśet /
navabhis tūdgato 'ṃśaḥ syād ūnāṃśadvyadhikena tu // 13
jau drā ghaḥ khe śve 'hī ro ṣā cin mū ṣa ṇyaḥ sū mā dhā ṇaḥ /
re mṛ ghrāḥ svā 'po 'jaḥ kṛ ṣyo ha jye ṣṭhā ittṛkṣā liṅgaiḥ // 14
jāvādyaṃśaiḥ samaṃ vidyāt pūrvārdhe parvasūttare /
bhādānaṃ syāt caturdaśyāṃ kāṣṭhānāṃ devinā kalāḥ // 15
kalā daśa saviṃśā syāt dve muhūrtasya nāḍike /
dyutriṃśat tatkalānāṃ tu ṣaṭchatī tryadhikaṃ bhavet // 16
nāḍike dve muhūrtas tu pañcāśatpalam āḍhakam /
āḍhakāt kumbhako droṇaḥ kuṭapair vardhate tribhiḥ // 17
sasaptakaṃ bhayuk somaḥ sūryo dyūni trayodaśa /
navabhāni ca pañcāhnaḥ kāṣṭhāḥ pañcākṣarāḥ smṛtāḥ // 18
śraviṣṭhāyāṃ gaṇābhyastān prāgvilagnān vinirdiśet /
staryān māsān ṣaḍabhyastān vidyāc cāndramasān ṛtun // 19
atītaparvabhāgebhyaḥ śodhayed dviguṇāṃ tithim /
teṣu maṇḍalabhāgeṣu tithiniṣṭhāṃgato raviḥ // 20
yāḥ parvabhādānakalās tāsu saptaguṇāṃ tithim /
prakṣipet tatsamūhas tu vidyād ādānikīḥ kalāḥ // 21
yad uttarasyāyanato gataṃ syāc cheṣaṃ tu yad dakṣiṇato 'yanasya /
tad ekaṣaṣṭyā dviguṇaṃ vibhaktaṃ sadvādaśaṃ syād divasapramāṇam // 22
yad ardhaṃ dinabhāgānāṃ sadā parvaṇi parvaṇi /
ṛtuśeṣaṃ tu tad vidyāt saṃkhyāya sahaparvaṇām // 23
ity upāyasamuddeśo bhūyo 'py ahnaḥ prakalpayet /
jñeyarāśigatābhyastaṃ vibhajet jñānarāśinā // 24
agniḥ prajāpatiḥ somo rudro 'ditir bṛhaspatiḥ /
sarpāś ca pitaraś caiva bhagaś caivāryamāpi ca // 25
savitā tvaṣṭātha vāyuś cendrāgnī mitra eva ca /
indro niṛrtir āpo vai viśvedevās tathaiva ca // 26
viṣnur vasavo varuṇo 'ja ekapāt tathaiva ca /
ahirbudhnyas tathā pūṣā aśvinau yama eva ca // 27
nakṣatradevatā etā etābhir yajñakarmaṇi /
yajamānasya śāstrajñair nāma nakṣatrajaṃ smṛtam // 28
ity evaṃ māsavarṣāṇāṃ muhūrtodayaparvaṇām /
dinartvayanam āsāṅgaṃ vyākhyānaṃ lagadho 'bravīt // 29
somasūryastṛcaritaṃ lokaṃ loke ca sammatim /
somasūryastṛcaritaṃ vidvān vedavid aśnute // 30
viṣuvaṃ tadguṇaṃ dvābhyāṃ rūpahīnaṃ tu ṣaḍguṇam /
yal labdhaṃ tāni parvāṇi tathārdhaṃ sā tithir bhavet // 31
māghaśuklapravṛttasya pauṣakṛṣnasamāpinaḥ /
yugasya pañcavarṣasya kālajñānaṃ pracakṣate // 32
tṛtīyāṃ navamīṃ caiva paurṇamāsīm athāsite /
ṣaṣṭhīṃ ca viṣuvān prokto dvādaśīṃ ca samaṃ bhavet // 33
caturdaśīm upavasathas tathā bhaved yathodito dinam upaiti candramāḥ /
māghaśuklāhniko yuṅkte śraviṣṭhāyāṃ ca vārṣikīm // 34
yathā śikhā mayūrāṇāṃ nāgānāṃ maṇayo yathā /
tadvad vedāṅgaśāstrāṇāṃ jyotiṣaṃ mūrdhani sthitam // 35

